**נייר עמדה מטעם "אמונה" לקראת דיון בנושא:**

**שכר הבלניות**

כידוע, מקוואות הנשים מהווים מרחב נשי במלא מובן המילה. חוויות הטבילה במקווה מבוצעת ע"י האשה עצמה ומבטאת התחדשות מחזורית נשית. גם הבלניות, האחראיות על מקוואות הטהרה הן נשים שרובן מודעות לרגישויות הנשיות השונות ופועלות בהתאם.

תפקידן של הבלניות מגוון וכולל (בהתאמות השונות בין המקוואות השונים) בין השאר: פתיחת המקווה ותיפעולו (כולל ערבי שבת וחגים), אחריות על טבילת הנשים בהתאם לתפקידה על פי ההלכה, נקיון המקווה וסביבתו, מילוי וניקוי בור הטבילה, גביית אגרות הטבילה ועוד.

בהתאם לנתוני המשרד לשרותי דת מועסקות כיום ע"י המועצות הדתיות והאזוריות כ-800 בלניות.

**שכרה של בלנית במשרה מלאה יכול להגיע לסך של כ- 5,000 ₪ בלבד, אולם המציאות קשה אף יותר כיוון שרוב רובן של הבלניות משתכרות שכר נמוך משמעותית מכך, זאת בשל העובדה כי שעות עבודתן אינו מאפשר עבודה במשרה מלאה לאף אחת מהן.**

**הבלניות מועסקות בהתאם להסכם קיבוצי משנת 1975 שלא שונה עד היום (!). ע"פ ההסכם שכרן אמור להיות מושווה למקבילותיהן במועצות המקומיות, אך כיוון שאין הקבלה לתחום זה, הן נזנחו ונשכחו ושכרן משקף זלזול וניצול מחפירים**.

כך לדוג', תוספות שכר המגיעות להן מחושבות כהשלמה לשכר המינימום בלבד, ומתח הדרגות שלהן, שלפיו נקבע שכרן המשולב, הוא נמוך באופן קיצוני (5-8 בהתאם להסכם הקיבוצי).על כן, הבלניות, המצויות בתחתית סולם הדרגות אף אינן זכאיות לקבל את אותן תוספות ותנאים אותם מקבלים עובדים אחרים בשלטון המקומי.

זאת ועוד, היקף משרתן של הבלניות נקבע בהתאם לסרגל תקינה לפי מס' הטובלות בחודש במקווה שבו הן עובדות. לתפיסתנו, מדיניות זו היא פסולה מיסודה ולא היתה מתקבלת בשום מגזר עובדים אחר למעט הבלניות, שבשל מסירותן האין סופית - ממשיכות לשאת בתפקידן מתוך תחושת שליחות ואמונה עמוקה.

**לאור האמור, אנו קוראות להקצאת תוספת תקציבית משמעותית וייעודית לשיפור שכרן המחפיר של הבלניות. אנו קוראות לשינוי ולהגדרה מחודשת של משרת הבלניות כך שישקף את אופן עבודתן הייחודי, שינוי מתח הדרגות והעלאתן מתחתית הדרוג המינהלי בו הן מצויות כיום, שינוי השיטה לפיה נקבעת היקף המשרה ואי תלותה במס' הנשים הטובלות והפניית בלניות לקורסי הכשרה והשתלמויות המעניקים תוספת גמול.**

**אנו תקווה, כי בעקבות הדיון דנן יבוא השינוי המיוחל בשכרן של הבלניות העוסקות במלאכת קודש וכורעות תחת תנאי עבודתן הקשים.**

צפורת שימל, עו"ד

 יועצת משפטית, "אמונה"